Regionsudvalgets udtalelse om "Forslag til Europa-Parlamentets og Rådets direktiv om offentlig adgang til miljøoplysninger"

(2001/C 148/03)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om offentlig adgang til miljøoplysninger [KOM(2000) 402 endelig - 2000/0169 (COD)],

under henvisning til Rådets beslutning af 25. juli 2000 om i henhold til EF-traktatens artikel 175, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 273/2000 rev. 1) vedtaget af Underudvalg 4 den 7. december 2000 med Margaret Eaton (UK, PPE) som ordfører -

på den 37. plenarforsamling den 14.-15. februar 2001 (mødet den 14. februar) vedtaget følgende udtalelse.

Regionsudvalgets holdninger og henstillinger

Generelle bemærkninger vedrørende direktivforslagets anvendelsesområde

Direktivforslaget drejer sig om, hvordan miljøoplysninger gøres tilgængelige for offentligheden på nationalt, regionalt og lokalt forvaltningsniveau. I denne fase af forberedelsen af Regionsudvalgets udtalelse er der imidlertid brug for klarhed om to områder:

- Hvad er proceduren for Kommissionens, Europa-Parlamentets og andre EU-institutioners vedtagelse af Århus-konventionen?

Det hedder i artikel 1, at formålet med direktivet er "at sikre, at miljøoplysninger som en selvfølge stilles til rådighed og udbredes blandt offentligheden ...". Definitionen af "informationssøgende" omfatter "enhver fysisk eller juridisk person, der anmoder om at få miljøoplysninger". Betegnelsen "informationssøgende" omfatter også offentlige myndigheder selv. Det er vigtigt at notere, at visse offentlige myndigheder i egenskab af deres ledende rolle selv vil kræve, at andre organisationer stiller miljøoplysninger til rådighed. Disse oplysninger vil i behørig tid blive anvendt til at informere offentligheden. Det er f.eks. vigtigt, at de lokale og regionale myndigheder kan indsamle oplysninger fra andre offentlige myndigheder, så de nationale myndigheder kan støtte dem med at opfylde målsætningerne vedrørende klimabeskyttelse. [Dette hænger sammen med det, der anføres om forretningsmæssig fortrolighed i punkt 9]. Det foreslås derfor, at definitionen udvides ved en tilføjelse af ordene "inklusive offentlige myndigheder selv".

1. Forslaget om et direktiv om fri adgang til miljøoplysninger

Forslaget bidrager til målet om bæredygtig udvikling ved at forbedre offentlighedens adgang til miljøoplysninger. Det vil fremme offentlighedens muligheder for at få indflydelse på de beslutninger, der træffes på miljøområdet, og føre til bedre livskvalitet for nuværende og kommende generationer. Disse principper hilses varmt velkommen.

2. Betragtning nr. 8 - Hvem har ret til at anmode om miljøoplysninger

Regionsudvalget opfordrer Kommissionen til at udvide retten til at få adgang til miljøoplysninger til at omfatte alle fysiske eller juridiske personer og dermed stryge præciseringen "i Fællesskabet".

3. Artikel 2, stk. 1 - Udvidelse af definitionen af "miljøoplysninger"

Det anbefales, at oplysninger i "lydform" præciseres i definitionen. Hvis dette begreb udelukkende gælder oplysninger optaget i lydlig form, svarer det til oplysninger i skriftlig eller elektronisk form. Hvis det imidlertid også omfatter mundtlig information, der er vanskelig at bekræfte, er der en risiko for fordrejning. Sidstnævnte ville rumme alvorlige problemer. Selv om de resterende typer oplysninger formodentlig er omfattet af 1990-direktivet, hilses den større klarhed velkommen.

4. Artikel 2, stk. 2 - Definition af "offentlig myndighed"

Forslaget til definition går længere end både 1990-direktivet og Århus-konventionen. Det omfatter organisationer, der ikke tilhører den offentlige sektor, men leverer tjenester som f.eks. inden for gas, el, vand eller transport. Definitionen finder også anvendelse på organisationer, der enten direkte eller indirekte udfører opgaver på offentlige myndigheders vegne. Definitionen gælder kontrahenter eller organisationer, som forvalter et informationsarkiv eller bibliotek på den offentlige myndigheds vegne. Det er klart, at disse organisationer har en stor indvirkning på miljøet. Udvidelsen af denne definition hilses derfor velkommen.

5. Artikel 3, stk. 2, litra a) - Tidsfrister for udlevering af oplysninger

En forkortelse af tidsfristen fra to måneder til én måned er et positivt første skridt. Regionsudvalget kræver imidlertid en hurtigere betjening af borgerne. Det bør desuden præciseres, at fristen - hvis anmodningen indgives til en myndighed uden kompetence på området - først begynder at løbe, når anmodningen er kommet den kompetente myndighed i hænde. Regionsudvalget foreslår også, at alle anmodninger indgives skriftligt.

6. Artikel 3, stk. 3 - Oplysninger til et bestemt formål

Regionsudvalget hilser denne bestemmelse velkommen. Det er til hjælp for den offentlige myndighed, at den informeres i detaljer om alle processer og tidsfrister, der er relevante i forbindelse med brugen af miljøoplysninger.

7. Artikel 3, stk. 4 - Rimelige bestræbelser for at udlevere oplysninger i en bestemt form eller et bestemt format

Det er ikke klart, hvilken betydning det vil have at tilføje dette krav til forslaget. Rimelighedskriteriet gør det imidlertid muligt at administrere den.

8. Artikel 3, stk. 5 - De praktiske ordninger, hvorefter miljøoplysningerne skal gøres tilgængelige i praksis

Regionsudvalget mener, at medlemsstaterne bør forpligtes til at oprette en ordning, hvorefter offentlige myndigheder skal offentliggøre en liste eller et register over miljøoplysninger, som er i deres besiddelse.

9. Artikel 4, stk. 1 - Kriterier for videresendelse og afvisning af anmodninger

Denne artikel tager højde for en mangel ved 1990-direktivet, hvor oplysninger ved en fejl er blevet nægtet udleveret, fordi anmodningen er blevet stilet til den forkerte myndighed. Ifølge forslaget skal offentlige myndigheder videresende anmodningen til et mere passende organ eller myndighed, hvis de ikke selv råder over disse oplysninger. Århus-konventionen foreslår imidlertid en anden mulighed, nemlig at orientere den oplysningssøgende om, hvilken myndighed der kan tænkes at besidde denne oplysning. Regionsudvalget mener, at der er fordele ved at fastholde begge muligheder. Regionsudvalget er utilfreds med punkt 4, stk. 1, litra b, der giver offentlige myndigheder ret til at afvise ansøgninger, der er for bredt formuleret. Man bør i stedet kræve, at offentlige myndigheder giver den oplysningssøgende vejledning i, hvordan ansøgningen bør formuleres, så vedkommende får adgang til de fornødne dokumenter.

10. Artikel 4, stk. 1, litra c) - Regler om ikke-færdigbehandlede dokumenter eller interne meddelelser

Der er brug for en yderligere præcisering i forbindelse med spørgsmålet om "ikke-færdigbehandlede dokumenter". Hvis de registrerede oplysninger er klare og ikke kan misforstås, bør de på anmodning stilles til rådighed. Ifølge den nuværende praksis er arbejdspapirer, f.eks. mødereferater, interviewer osv. ikke tilgængelige som udkast. Hvis arbejdspapirer imidlertid opbevares i længere tid, kan de stilles til rådighed. Hvis sådanne data danner grundlag for et officielt dokument (hvorefter det måske destrueres), bør det officielle materiale være tilgængeligt, mens arbejdspapirerne ikke er.

11. Artikel 4, stk. 2, litra d) - Emissioner og forretningsmæssigt fortrolige oplysninger

Regionsudvalget anbefaler, at man skal se bort fra spørgsmålet om forretnings- eller erhvervsmæssige oplysningers fortrolighed i situationer, hvor oplysninger om emissioner, der er vigtige for at beskytte miljøet, udleveres.

12. Artikel 4, stk. 2, litra f) - Undtagelse fra udlevering af personoplysninger

Dette forslag hilses velkommen. Udleveringen af miljøoplysninger kædes sammen med ordningen vedrørende beskyttelse af enkeltpersoner i forbindelse med behandling af personoplysninger og fri udveksling af sådanne oplysninger.

13. Artikel 5 - Gebyrer

Hvis der opkræves gebyrer, bør det ifølge direktivforslaget være muligt at gøre udleveringen af oplysninger afhængig af betalingen. Det er almindelig praksis at gøre udleveringen af oplysninger afhængig af betalingen, og konventionen åbner udtrykkeligt mulighed herfor. Regionsudvalget er enig i, at det vigtigste er at besvare anmodninger hurtigst muligt, men dette kan afføde problemer i forbindelse med gældsinddrivelse. Hvis omkostningerne ved at gennemføre en gældsinddrivelse er alt for store, er der en fare for, at de offentlige myndigheder mister en betydelig godtgørelseskilde.

14. Artikel 5, stk. 3 - Fri adgang til oplysninger i offentlige registre eller lister

Regionsudvalget hilser dette velkommen.

15. Artikel 6 - Klageadgang

Regionsudvalget understreger vigtigheden af effektiv klageadgang (der er rettidig, gennemsigtig, til en overkommelig pris og tilbundsgående). Den konkrete udformning bør bygge på den nationale lovgivning. Processen bør ikke være så dyr, at retten til appel ikke kan udnyttes ordentligt.

16. Artikel 7, stk. 1 - Udbredelse af miljøoplysninger

Regionsudvalget er ikke tilfreds med artiklen i dens nuværende form og foreslår, at både arkivmateriale og data fra overvågning specifikt bør undtages fra forslaget. Omkostningerne ved at stille alt arkivmateriale til rådighed vil sandsynligvis langt overgå fordelene, mens der er en fare for, at uanalyseret data fra overvågning vil blive misforstået eller fejlfortolket.

17. Artikel 7, stk. 2 - Offentliggørelse af rapporter om miljøets tilstand

Dette yderligere pres for at sikre, at der udarbejdes miljøtilstandsrapporter, hilses velkommen. Det er imidlertid vigtigt at anerkende, at disse miljøtilstandsrapporter ikke behøver at stå alene. For eksempel kan man formidle alle relevante miljødata i en rapport om bæredygtig udvikling eller miljøets sundhedstilstand.

18. Artikel 7, stk. 3 - Videregivelse af oplysninger i nødsituationer

Regionsudvalget anerkender, at der er tale om en formalisering af nuværende god praksis og hilser det velkommen.

Bruxelles, den 14. februar 2001.

Jos Chabert

Formand for

Regionsudvalget